Il-Prim Ministru Israeljan Benjamin Netanyahu ħalef li pajjiżu se jfittex u jsib lil min ħataf u qatel tliet żgħażagħ Iżraeljani fix-Xatt tal-Punent. Netanyahu waħħal fil-grupp militanti tal-Ħamas. Madankollu l-fazzjoni qed tiċħad li kienet hi responsabbli ta’ dan il-qtil. Il-katavri tat-tliet vittmi nstabu nhar it-Tnejn taħt borġ ġebel f’Halhul, ġimagħtejn wara li nħatfu. Il-forzi Iżraeljani għamlu rejd fil-Belt, partikolarment fuq żewg membri tal-Ħamas li qed jissuspettaw fihom. Hu rrapportat li s-suldati Israeljani arrestaw 400 ruħ u qatlu ħames persuni. Netanyahu qal li l-inċident huwa konsegwenza tal-ftehim bejn il-Ħamas u l-moviment Fatah ta’ Mahmoud Abbas. Huwa qal li Israel se jagħmel minn kollox biex ixejjen ir-riżorsi tal-Ħamas fil-medda ta’ Gaza. Qed jingħad li l-Kabinett Iżraeljan hu maqsum bejn min irid azzjoni militari qawwija b’reazjoni għal dan l-inċident, u min ma jridx li tkompli tiggrava s-sitwazzjoni.